OŠ Metlika v projektu Branje brez meja

Ko smo se na Osnovni šoli Metlika povezali z našimi hrvaškimi prijatelji, bralci z OŠ dr. Franjo Tuđman Beli Manastir, smo najprej povprašali, kaj nam predlagajo, naj beremo vedoželjni in radovedni devetošolci pri učiteljici Nini Bradica.

Smo velika šola, našo šolo obiskuje nekaj manj kot 600 učencev. Vabimo vas, da nas vsaj na spletu obiščete na http://www.osmetlika.si/ Aktivni smo v veliko projektih, mednarodnega bralnega projekta pa se še nismo udeležili.

Po predlogu knjižničarke ge. Darije Veg z baranjske šole in po brskanju našega šolskega knjižničarja Janka Strahinića smo se odločili, da bomo brali roman sodobne hrvaške pisateljice **Sanje Pilić *Sem se zaljubila*?**

Glavna junakinja Zlatka, najstnica, ki nam je po razmišljanju, obnašanju in dejanjih zelo blizu, nas je očarala, predvsem pa nasmejala. Ob njenih dogodivščinah uživamo ob ponedeljkih, ko eno uro na glas beremo v naši šolski knjižnici.

Trenutno nas zanima tudi pisateljica; učenke Anja, Snežna, Lea in Ida smo se lotile raziskovanja njenega življenja ter dela. Izdelale smo tudi plakat, ostalim učencem pa bomo pripravile tudi krajšo predstavitev. Poleg pisateljice bomo raziskovali tudi zgodovino, kulturo in znamenitosti kraja partnerske šole.

Veselimo se tudi zaključnega srečanja z belomanastirskimi prijatelji. Za srečanje se še nismo dogovorili. Ker smo eni od drugih kar precej oddaljeni, nas v primeru obiska čaka kar lep in zanimiv izlet.